《天台智者大师画赞》
唐代·颜真卿

天台大师俗姓陈，其名智顗华容人。隋炀皇帝崇明因，号为智者诚敬申。

师初孕育灵异频，彩烟浮空光照邻。尧眉舜目熙若春，禅慧悲智严其身。

长沙佛前发弘誓，定光菩萨示冥契。恍如登山临海际，上指伽蓝毕身世。

东谒大苏求真谛，智同灵鹫听法偈。得宿命通弁无碍，旋陀罗尼华三昧。

居常西面化在东，八载瓦官阐玄风。敷演智度发禅蒙，梁陈旧德皆仰崇。

遂入天台华顶中，因见定光符昔梦。降魔制敌为法雄，胡僧开道精感通。

又有圣贤垂秘旨，时平国清即名寺。赎得鱼梁五百里，其中放生讲流水。

后主三礼洞庭里，请为菩萨戒弟子。炀皇世镇临江涘，金城说会求制止。

香火事讫乃西旋，渚宫听众逾五千。建立精舍名玉泉，横亘万里皆禀缘。

炀皇启请回法船，非禅不智求弘宣。遂著《净名精义传》，因令徐柳参其玄。

帝既西趍移象魏，师因东还遂初志。半山忽与沙门颠，俄倾逡巡偡韬秘。

止观大师名法源，亲事左溪弘度门。二威灌顶诵师言，同禀思文龙树尊。

荆溪妙乐间生孙，广述祖教补乾坤。写照随形殊好存，源公瞻礼必益敦。

俾余赞述斯讨论，庶几亿载垂后昆。

作者简介：颜真卿（709年－784年8月23日），字清臣，小名羡门子，别号应方，京兆万年（今陕西西安）人，祖籍琅玡临沂（今山东临沂）。唐朝名臣、书法家，秘书监颜师古五世从孙 、司徒颜杲卿从弟。颜真卿书法精妙，擅长行、楷。初学褚遂良，后师从张旭，得其笔法。其正楷端庄雄伟，行书气势遒劲，创“颜体”楷书，对后世影响很大。与赵孟頫、柳公权、欧阳询并称为“楷书四大家”。又与柳公权并称“颜柳”，被称为“颜筋柳骨”。又善诗文，有《韵海镜源》、《礼乐集》、《吴兴集》、《庐陵集》、《临川集》，均佚。宋人辑有《颜鲁公集》。